Predkladacia   správa

Návrh novely Občianskeho zákonníka predkladá Ministerstvo spravodlivosti Slovenskej republiky do legislatívneho procesu ako iniciatívny návrh.
	Zodpovednosť za škodu spôsobenú na zdraví na základe občianskoprávneho vzťahu     je  upravená v druhej hlave, šiestej časti  Občianskeho zákonníka ; úprava všetkých týchto náhrad je obdobná ako pri pracovných úrazoch. Túto koncepčnú líniu sleduje i schválený legislatívny zámer rekodifikácie Občianskeho zákonníka.
Predkladaný návrh reaguje na zmeny  posudzovania niektorých nárokov na náhradu škody titulom škody na zdraví   podľa zákona č. 461/2003  Z.z.  o sociálnom poistení. Cit. zákon   v zásade prevzal doterajšiu právnu úpravu zodpovednosti za škodu pri pracovnom úraze a pri chorobe z povolania; ustanovil však nový spôsob posudzovania podmienok na vznik nároku  a výpočet  súm jednotlivých náhrad, ako úrazových dávok titulom povinného úrazového poistenia zamestnávateľa.  
Podľa odseku 2 § 447 Občianskeho zákonníka   náhrada straty na zárobku po skončení pracovnej neschopnosti  nesmie presahovať sumu určenú predpismi pracovného práva pre náhradu škody pri pracovných úrazoch a chorobách z povolania.  Podmienky priznania nároku na náhradu straty  a nový spôsob výpočtu sumy tejto náhrady  v zákone o sociálnom poistení pri prejednávaní tejto  náhrady vyplývajúcej z občianskoprávneho vzťahu, značne komplikuje  posúdenie   splnenia podmienky ustanovenej  v § 447 ods.2 Občianskeho zákonníka.
V tejto súvislosti je potrebné zosúladiť i náhradu škody počas trvania pracovnej neschopnosti a náhradu nákladov na výživu pozostalých, nakoľko v týchto prípadoch je potrebné použiť jednotný postup pre zisťovanie priemerného (tzv. pôvodného) zárobku poškodeného ako  „denného vymeriavacieho základu   poškodeného dosiahnutého v rozhodujúcom období“.
 Predkladateľ týmto návrhom  reaguje i na podnety zo strany  poisťovateľov, ktorí uhrádzajú  tieto náhrady titulom zákonného poistenia zo zodpovednosti za škody pri dopravných nehodách a odporúčajú  ustanoviť rovnaký spôsob ako pri  pracovných úrazoch.
Ministerstvo spravodlivosti  navrhuje riešiť túto problematiku navrhovanou novelizáciou, ešte pred pripravovanou  čiastkovou rekodifikáciou Občianskeho zákonníka – komplexnej úpravy  jej šiestej časti.	
	Návrh zákona bol predmetom  medzirezortného pripomienkového konania, vyhodnotenie ktorého je súčasťou predloženého materiálu.
	Návrh zákona bol predmetom rokovania Legislatívnej rady vlády SR, ktorá ho odporučila do ďalšieho legislatívneho procesu po zapracovaní jej pripomienok.
	Prerokovanie návrhu zákona na plenárnom zasadnutí Rady hospodárskej a sociálnej dohody nie je potrebné.
Realizácia návrhu zákona nebude mať dopad na štátny rozpočet, rozpočty obcí a rozpočty vyšších územných celkov, ani vplyv na zamestnanosť. Z uvedených dôvodov sa nevyhotovuje doložka  finančných, ekonomických, environmentálnych vplyvov a vplyvov na zamestnanosť.
Návrh zákona je v súlade s Ústavou Slovenskej republiky, so zákonmi  ako aj   s medzinárodnými zmluvami, ktorými je Slovenská republika viazaná.

Vyhlásenie o bezrozpornosti

Návrh zákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov sa na rokovanie  vlády SR predkladá bez rozporov.